讀諸葛武侯傳書懷贈長安崔少府叔封昆季
作者：李白
朝代：唐

paragraphs: 漢道昔云季，羣雄方戰爭。
霸圖各未立，割據資豪英。
赤伏起頹運，臥龍得孔明。
當其南陽時，隴畝躬自耕。
魚水三顧合，風雲四海生。
武侯立岷蜀，壯志吞咸京。
何人先見許，但有崔州平。
余亦草間人，頗懷拯物情。
晚途值子玉，華髮同衰榮。
託意在經濟，結交爲弟兄。
毋令管與鮑，千載獨知名。